CELEX: 32010R0238
Language: sk
Date: 2010-03-22 00:00:00
Title: Nariadenie Komisie (EÚ) č. 238/2010 z  22. marca 2010 , ktorým sa mení a dopĺňa príloha V k nariadeniu Európskeho parlamentu a Rady (ES) č. 1333/2008, pokiaľ ide o požiadavku označovania nápojov s obsahom vyšším ako 1,2 % objemu alkoholu a obsahujúcich isté potravinárske farbivá (Text s významom pre EHP)

23.3.2010   
            
            
               SK
            
            
               Úradný vestník Európskej únie
            
            
               L 75/17
            
         NARIADENIE KOMISIE (EÚ) č. 238/2010
   z 22. marca 2010,
   ktorým sa mení a dopĺňa príloha V k nariadeniu Európskeho parlamentu a Rady (ES) č. 1333/2008, pokiaľ ide o požiadavku označovania nápojov s obsahom vyšším ako 1,2 % objemu alkoholu a obsahujúcich isté potravinárske farbivá
   (Text s významom pre EHP)
   EURÓPSKA KOMISIA
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (1), a najmä na jeho článok 24 ods. 3,
   keďže:
   
               (1)
            
            
               Príloha V k nariadeniu (ES) č. 1333/2008 stanovuje zoznam potravinárskych farbív, v prípade ktorých musí označenie zahŕňať doplnkové informácie o tom, že tieto farbivá môžu mať nepriaznivé účinky na činnosť a pozornosť detí.
            
         
               (2)
            
            
               Výnimka z tohto pravidla je už stanovená v prílohe V k nariadeniu (ES) č. 1333/2008 pre potraviny, v ktorých sa farbivo používa na účely označenia zdravotnej nezávadnosti alebo iných označení mäsových výrobkov alebo na účely pečiatkovania alebo na zdobenie vaječných škrupín.
            
         
               (3)
            
            
               Farbivá uvedené v prílohe V k nariadeniu (ES) č. 1333/2008 sa môžu používať v určitých alkoholických nápojoch, ako napríklad aromatizované vína, aromatizované nápoje na báze vína, aromatizované kokteily z aromatizovaných vínnych produktov, ovocné vína, jablčné víno, hruškový mušt a určité liehové nápoje. Vzhľadom na to, že výrobky obsahujúce viac ako 1,2 % objemu alkoholu nie sú určené na konzumáciu deťmi, doplnkové označovanie stanovené v prílohe V k nariadeniu (ES) č. 1333/2008 nie je preto potrebné ani vhodné pre takéto potraviny.
            
         
               (4)
            
            
               Príloha V k nariadeniu (ES) č. 1333/2008 by sa preto mala zodpovedajúcim spôsobom zmeniť a doplniť.
            
         
               (5)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
            
         PRIJALA TOTO NARIADENIE:
   Článok 1
   Príloha V k nariadeniu (ES) č. 1333/2008 sa mení a dopĺňa takto:
   Poznámka pod čiarou „(*) S výnimkou potravín, v ktorých sa farbivo(-á) používa(-jú) na účely označenia zdravotnej nezávadnosti alebo iných označení mäsových výrobkov alebo na účely pečiatkovania alebo na zdobenie vaječných škrupín“ sa nahrádza takto:
   
      
                  „(*)
               
               
                  S výnimkou:
                  
                              a)
                           
                           
                              potravín, v ktorých sa farbivo(-á) používa(-jú) na účely označenia zdravotnej nezávadnosti alebo iných označení mäsových výrobkov alebo na účely pečiatkovania alebo na zdobenie vaječných škrupín a
                           
                        
                              b)
                           
                           
                              nápojov obsahujúcich viac ako 1,2 % objemu alkoholu.“
                           
                        
            
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   Uplatňuje sa od 20. júla 2010.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 22. marca 2010
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 354, 31.12.2008, s. 16.